Kauno statybos ir paslaugų mokymo centras

Kauno statybos ir paslaugų mokymo centras, KSPMC (anksčiau Kauno socialinių paslaugų ir statybos verslo darbuotojų profesinio rengimo centras) – valstybinė profesinio mokymo įstaiga, teikianti pirminį ir tęstinį profesinį mokymą, įsikūrusi R. Kalantos g. 80, Kaune, Petrašiūnų mikrorajone. Mokyklos kodas – 190972373, teisinė forma – viešoji įstaiga, steigėjas – LR Švietimo ir mokslo ministerija.

 Įstaigos padaliniai 

KSPMC dalininkai yra valstybė ir UAB Kauno Petrašiūnų darbo rinkos mokymo centras (įstaigos kodas 133663153). 2019 m. duomenimis, įstaigos padaliniai:
 Reabilitacinis profesinio rengimo centras (Žeimenos g. 165) 
 Žeimenos skyrius moksleiviams su emocijų ir elgesio sutrikimais (Žeimenos g. 165)
 Praktinio mokymo dirbtuvės (R. Kalantos g. 1A)
 Statybos sektorinis praktinio mokymo centras (R. Kalantos g. 80)
 Bendrabutis (Žeimenos g. 165)

 Istorija 

Kauno statybos ir paslaugų mokymo centro  istorija prasidėjo nuo 1986 m., kuomet R. Kalantos g. 80 įsikūrė Kauno 92-oji vidurinė profesinė technikos mokykla. Mokėsi 171 formavimo agregatų mašinisto, staliaus (statybininko) dailidės, dažytojo-tinkuotojo, armatūrininko, tinklų ir karkasų suvirintojo elektra, plieninių ir gelžbetoninių konstrukcijų montuotojo, betoninių ir gelžbetoninių gaminių formuotojo specialybių mokinys. 

Nuo 1988 m. mokyklos pavadinimas pakeistas į Kauno 15-oji  profesinė technikos mokykla. Mokėsi per 600 tinkuotojo, plytelių klojėjo (mozaikininko), formavimo agregatų mašinisto, staliaus (statybininko) dailidės, dažytojo-tinkuotojo, armatūrininko, tinklų ir karkasų suvirintojo elektra, mūrininko, plieninių ir gelžbetoninių konstrukcijų montuotojo, betoninių ir gelžbetoninių gaminių formuotojo, suvirintojo elektra rankiniu būdu specialybių mokinių. 1990 m. mokykla tapo Kauno 3-oji statybininkų mokykla. Mokėsi per 700 mokinių. Nuo 1996 m. mokyklos pavadinimas pakeistas į Kauno statybininkų mokykla.

2000 m. prijungta Kauno reabilitacinė profesinė  mokykla, esanti Žeimenos g. 165 (buv. Lazūnų g. 79), Kaune. Ji tapo Kauno statybininkų mokyklos Reabilitacinio profesinio rengimo skyriumi, kuriame mokėsi per 200 sutrikusio intelekto mokinių avalyninko, pynėjo iš vytelių, siuvėjo, namų ūkio ekonomo specialybių, dirbo 30 mokytojų.

2010 m. akredituota vidurinio ugdymo programa, atidarytas gimnazijos skyrius. Mokykla vėl keitė pavadinimą – Kauno socialinių paslaugų ir statybos verslo darbuotojų profesinio rengimo centras. Mokėsi per 1000 apdailininko, mūrininko betonuotojo, staliaus staklininko, baldžiaus, pastatų šiltintojo, pastatų restauratoriaus, statybos verslo paslaugų teikėjo, socialinio slaugytojo, vyrėjo, apdailininko (statybininko), staliaus, lengvų drabužių siuvėjo, pynėjo iš vytelių, avalynės taisytojo specialybių mokinių, dirbo per 80 mokytojų.  

2012 m. Centras pertvarkytas į viešąją įstaigą. Reorganizuojant VšĮ Kauno apskrities darbo rinkos mokymo centrą prijungtos mokomosios dirbtuvės R. Kalantos g. 1A, Kaune.

Nuo Centro įkūrimo parengta per 5780 įvairių profesinio mokymo programų specialistų.

 Direktoriai 
 Mamertas Algirdas Sutkevičius, nuo 1986 m. 
 Aldona Vėgėlienė, nuo 1988 m.
 Ričardas Šeštokas, nuo 2006 m.

 Nuorodos 
 Sąrašas:Lietuvos profesinio mokymo įstaigos
 Oficiali svetainė 
 Informacija apie mokyklą KSPMC (aikos.smm.lt)

Kategorija:Kauno miesto savivaldybės mokyklos
Kategorija:Lietuvos profesinės mokyklos
Kategorija:Kauno modernistinė architektūra
Kategorija:Petrašiūnai